Overvant benkreften- i dag spiller han Super Bowl
Mark Herzlich ble emosjonell da han ankom Indianapolis hvor Super Bowl mellom New York Giants og New England Patriots skal spilles natt til mandag. Han twitret om opplevelsen. - For 2 år siden ble jeg fortalt at jeg ikke kom til å kunne gå igjen. Nå GIKK jeg akkurat ut av flyet i Indy for å spille #SuperBowl. #TakeThatSh*tCancer, skrev han på sin twitterprofil. 24-åringen fikk diagnosen Ewing sarkom, en sjelden form for beinkreft, våren 2009. Ewing sarkom er en type kreftsvulst som utgår fra beinvev, og er en svært sjelden type kreft. Legene ga han beskjed om at han ikke kom til å kunne gå. - I november 2009 hadde jeg en operasjon hvor de satt en stang igjennom lårbeinet mitt. På det tidspunktet ble jeg fortalt at jeg aldri kom til å gå igjen. Og at jeg definitivt aldri ville være i stand til å kjøre, og at fotball var utelukket, forteller Herzlich til New York Giants hjemmeside.Herzlich forteller at det var besluttsomhet som har gjort at han har klart det. Sammen med en enorm støtte fra familie og venner har han oppnådd målet han satt seg. - Da jeg fikk diagnosen fortalte jeg faren min at jeg kom til å gjennomføre operasjonen, men at jeg også kom til å spille fotball igjen. Han håndterte det godt og svarte: " Jeg tror deg. La oss gjøre dette sammen". Og det gjorde vi, sammen som en familie. Vi har aldri mistet håpet og aldri mistet fokus, forteller han videre. Han forteller at han vanligvis ikke tenker så mye tilbake på diagnosen og tiden med kreft, men av en eller annen grunn så kom tankene i går. Han ble emosjonell av å se den røde løperen, media og at alle smilte og ønsket de lykke til, da de kom ut av flyet.- Jeg tenkte at det var en drøm jeg trodde aldri skulle bli virkelig. Det jeg skrev i twittermelding var akkurat det jeg tenkt der og da. Det slo meg at det faktisk er ganske kult hvor langt jeg har kommet, og da sendte jeg tweeten, forklarer han. Han spilte ikke i 2009-sesongen på grunn av sykdommen, men var tilbake i 2010 som spiller for Boston College. Senere ble han signert av New York Giants. Tom Coughlin, trener for Giants, forteller at Herzlich har vært en stor inspirasjon for laget. - Seighet, tøffhet og besluttsomhet, det er tre ord og avgjørelser som stod sterkt i forhold til å ville spille fotball og komme tilbake på feltet, for Mark. Det var ikke lette avgjørelser for han, sier treneren til Giants' hjemmeside.- Han er en fyr som aldri har gått glipp av noe. Han jobber hardt og er virkelig en fotballspiller, han elsker å leke og være en del av sporten. Herzlich har slitt med en skade i ankelen etter en kamp mot New Orleans i slutten av november, det er usikkert hvor mye 24-åringen kommer til å spille. Men det svekker ikke hans imponerende historie, og rollen som et stort forbilde i laget. - Han ønsker å være en god fotballspiller, og han har vært en enorm inspirasjon for oss alle. Selv om han selv ikke vil bli omtalt sånn. Han er et fantastisk forbilde, avslutter treneren.Giants-spilleren selv er stolt over å være en kreftoverlevende, men han er mer begeistret for og kun å være en fotballspiller. - Å spille fotball igjen var målet mitt, og det har virkelig pushet meg. Etter seks timer med cellegiftbehandling føles kroppen ødelagt. Du ønsker og ikke å gjøre noen som helst, men jeg sa til meg selv "Jeg kommer til å spille fotball igjen om åtte måneder, så jeg trenger å trene." Super Bowl blir spilt natt til mandag, og blir vist på Viasat og er en av de største idrettsbegivenhetene i løpet av et år. Fra midtnatt søndag og til kampslutt kan du chatte med VG Netts Nikolai Kleivan.
I 2009 fikk Mark Herzlich en kreftdiagnose og beskjeden om at han ikke kom til å kunne gå igjen. Han har trosset legenes diagnoser, og søndag spiller han for New York Giants i Super Bowl.